INSTRUKS FOR FAKULTETSDIREKTØR

Fastsatt av: Universitetsstyret i sak S 28-05

Fastsatt dato: 19. mai 2005

Hjemmel: Universitets- og høgskoleloven §§ 9-1 og 9-2,

Hovedinstruks fra utdannings- og forskningsdepartementet om

økonomiforvaltningen ved statlige universiteter og høyskoler, punkt 2.2

Arkivref: 200502805-20, vedlegg 4

Ansvar og myndighet

Fakultetsdirektør utgjør sammen med dekan avdelingens daglige ledelse. Fakultetsdirektør har den daglige ledelse av avdelingens administrative virksomhet. Fakultetsdirektør har ansvar for at de administrative og forvaltningsmessige oppgavene utføres effektivt og i overensstemmelse med gjeldende lover, forskrifter og regler, samt innenfor de økonomiske rammer som avdelingsstyret fastsetter. Fakultetsdirektør avgjør hvordan administrative ressurser ved avdelingen skal disponeres og organiseres. Fakultetsdirektør er sekretær for avdelingsstyret og skal i samråd med

Dekan forberede og gi tilrådning i de saker som legges frem for dette. Fakultetsdirektør er også personlig, eller ved en av sine underordnede, sekretær for de øvrige styringsorgan ved avdelingen.

Fakultetsdirektør er ansvarlig for å iverksette de vedtak som blir gjort av avdelingsstyret,

andre styringsorganer ved avdelingen eller annen overordnet myndighet. Fakultetsdirektør har etter delegasjon fra universitetsdirektør, budsjettdisponeringsmyndighet (anvisningsmyndighet), og er dermed etter bestemte regler legitimert til å forplikte avdelingen økonomisk (inngå avtaler og gi tilsagn om midler). Eventuell videre delegasjon av slik myndighet kan skje etter samtykke fra universitetsdirektøren. Universitetsdirektør er fakultetsdirektørs nærmeste overordnede.

Sentrale arbeidsoppgaver

· Fakultetsdirektøren skal innenfor økonomiske rammer fastsatt av avdelingsstyret sørge for høy kvalitet og effektivitet i administrative prosesser og funksjoner

· Fakultetsdirektøren skal sørge for at saksbehandlingen holder et forsvarlig nivå

· Fakultetsdirektør skal sørge for gode kommunikasjons- og informasjonslinjer mellom nivåene i organisasjonen

· Fakultetsdirektør skal iverksette og følge opp personalpolitiske strategier og tiltak blant de teknisk-/administrativt ansatte

· Fakultetsdirektør skal sammen med dekan påse at arbeids- og læringsmiljøet er fullt ut forsvarlig ut fra en vurdering av hensynet til helse, miljø, sikkerhet og velferd

· Fakultetsdirektør har i nødvendig utstrekning og etter anmodning rapporteringsansvar overfor avdelingsstyret, dekan og universitetsdirektør. Dette omfatter både den faglige og den forvaltningsmessige/administrative virksomheten

· Fakultetsdirektør skal bidra til hensiktsmessig arbeidsdeling med dekan innenfor rammen av gjeldende instrukser
